Numsa betoog vandag by lughawens | Maroela Media
Die National Union of Metalworkers of South Africa (Numsa) en die Suid-Afrikaanse Vereniging van Kajuitbemanning sê hul lede gaan Dinsdag by die meeste groot Suid-Afrikaanse lughawens betoog.
Die betoging hou verband met 'n rits probleme by die Suid-Afrikaanse Lugdiens en SAL se tegniese afdeling, asook die onlangse aankondiging van die bedanking van die staatslugdiens se hoof, Vuyani Jarana.
Ander kwessies sluit in beweerde korrupsie deur die bestuur van SAL se tegniese afdeling (SAAT), probleme by die instandhoudingsafdeling asook bewerings van nepotisme, stamvoorkeur en beweerde korrupsie deur die menslike hulpbronbestuurder by SAAT.
SAL het Vrydag aangekondig dat Zuks Ramasia tydelik as uitvoerende hoof aangestel is ná Jarana se bedanking 'n week tevore.
SAL sê hy doen stappe om die uitvoerende kapasiteit in die groep te versterk en het Adam Vos as die nuwe uitvoerende hoof van SAAT aangestel. Hy is ook besig om die aanstelling van 'n permanente hoof vir die laekostelugredery Mango aan te stel.
Ramasia, voorheen SAL se algemene operasionele bestuurder, het Maandag as uitvoerende hoof begin werk.
In sy bedankingsbrief het Jarana gesê 'n groot gedeelte van die R5 miljard-reddingsboei wat SAL in die 2018-'19-boekjaar van die regering gekry het, is gebruik om krediteure tot Maart verlede jaar te betaal. SAL het by die punt gekom waar die redery by drie geleenthede dit byna nie kon bekostig om selfs net salarisse te betaal nie.
"Die gebrek aan verbintenis om SAL te finansier is stelselmatig besig om die implementering van die omkeerstrategie te ondermyn, wat dit al hoe moeiliker maak om te slaag," het Jarana in sy bedankingsbrief gesê.
Jarana se bedanking het spanning tussen bestuurders by die staatsbeheerde maatskappy en die regering aan die groot klok gehang, veral wees grys gebiede oor verantwoordelikhede van die nasionale departement van openbare ondernemings en die nasionale tesourie.
Pres. Cyril Ramaphosa het hoofde van die verskillende ondernemings verlede week vir 'n vergadering byeengeroep.
Numsa het gesê betogings gaan plaasvind by die King Shaka-lughawe in Durban, by die OR Tambo-lughawe in Gauteng asook by die Kaapstad- en Oos-Londen-lughawe.
In die nuus Numsa OR Tambo Vuyani Jarana
Groepe eis polisieverantwoordelikheid vir Marikana-slagting
Hoop nie daar gaan vandag beleggers land nie.
Betoog, betoog en weer betoog is al wat die probleem in die deurmekaar land kan oplos, Wel dis beslis hoe hulle dit sien.